作者:李端
標題:長安感事呈盧綸
內容:十五事文翰，大兒輕孔融。長裾遊邸第，笑傲五侯中。諫獵一朝寢，論邊素未工。蹉跎潘鬢至，蹭蹬阮途窮。貸布憐寧與，無金命未通。王陵固似戇，郭最遂非雄。斂板辭群彥，回車訪老農。詠詩懷洛下，送客憶山東。沈病魂神濁，清齋思慮空。羸將衛玠比，冷共鄴侯同。草舍才遮雨，荊窗不礙風。梨教通子守，酒是遠師供。捫蝨欣時泰，迎貓達歲豐。原門唯有席，井飲但加蔥。少壯矜齊德，高年覺宋聾。寓書先論懶，讀易反求蒙。昔慕能鳴雁，今憐半死桐。秉心猶似矢，搔首忽如蓬。赤葉翻藤架，黃花蓋菊叢。聊將呈匠伯，今已學愚公。